《同社中诸子赋百韵》
明代·释函可

猗与洛多士，共此海一涯。惨日无舒景，狞飙不断吹。

昼闻苍兕吼，夜见乱星垂。春尽花未发，秋来草先萎。

况当严凝际，复遇荒歉时。雪大颇充啮，沙多曷任炊。

已看薪似桂，安得稼如茨。食字字欲尽，问神神不知。

求方希辟谷，绕树叹无枝。世路肠千折，人情水半卮。

曳裾向何处，弹铗更依谁。却忆公孙度，难寻钟子期。

马公思设帐，董氏久虚帏。罪积甘缧绁，泪纷比绠縻。

出门徒彳亍，矢志各参差。家远地难缩，愁宽天可弥。

寄书凭塞雁，解佩欠金龟。秪觉丝生鬓，惟馀肉在髀。

囊空存兔颖，貂敝羡羊皮。心腹告山鬼，须眉照碧池。

矮檐常抱膝，永夕独支颐。纵尔贫兼病，幸无磷与淄。

投林藏雾豹，入市怯人螭。鲁国衣冠族，秦中豪杰儿。

岚烟五岭远，文藻六朝摛。鹿走看獒逐，鹤飞并雉罹。

赤髭经火劫，铁嘴试刚椎。君父恩冈极，死生苦不辞。

求仁又何怨，质圣而无疑。智为繁忧长，力因多难羸。

形容虽已槁，精理肯教隳。文偃剩跛脚，香严无卓锥。

但存乞食相，那用买山赀。托钵望城郭，谈经闹边陲。

运颓知莫振，衲破尚堪支。濯足乌龙窟，洗肠白石湄。

长江还淼淼，归鸟正提提。梅坞怀方切，春塘梦独稀。

终朝劳短策，暗室拭长鉟。虹气供吞吐，鲸波静指挥。

四维阴羃羃，两袖冷飔飔。荒冢卧封豕，欹台游瘦狸。

抬眸瞰广漠，纵步陟厜㕒。涕吐牛蛇走，叫呼霹雳驰。

东溟观出日，北镇读残碑。西岫哭义士，南邻舞阏氏。

乾坤仍自阔，陵谷倏然移。倾血倒三峡，招魂到九嶷。

揭开王蠋面，唤起卞壶尸。胆但当空沥，肝惟对佛披。

怪思屠魍魉，险欲狎穷奇。幽意通岩瀑，閒情侣涧麋。

崩崖搜朽骨，古庙索遗词。仙客遇清笑，玄风布和熙。

函关去莫返，华表来何迟。承露浇麻饭，烧檀煮玉饴。

解将新布袋，剖却旧藩篱。尸许从沙暴，车宁荷锸随。

洪涛咒可竭，顽性法难治。屡过扬雄室，每逢安石棋。

冰心互映彻，兰味播芳蕤。交谊久已弃，遗文良在兹。

艰虞深阅历，遒劲共扳追。矻矻千寻石，汪汪万顷陂。

土床容偃仰，缃帙任唔咿。古柏信孤挺，狂猿本不羁。

雄谈裂帧幅，妙句出炉锤。骤雨催吟兴，寒霜沁诗脾。

分题多吊古，造意欲淩巇。残墨堪同赏，新篇足自怡。

桐枯未作爨，松实暂疗饥。二子喜听论，一锜尽成麋。

且抛千载憾，相与片时嬉。小人应学圃，遗老亦敷菑。

岂怼蜮能射，宜安命所施。管宁曾戴帽，尼父欲居夷。

吾道信东矣，先生将何之。只闻囚羑里，畴为献鸡斯。

左氏三都贵，苏卿五字师。傅岩筑以版，渭水钓非罴。

野蕨欣犹采，社莲恨已衰。山东得李白，江左来桓伊。

执耳尔胡让，登坛众所推。吹笙约子晋，击筑邀渐离。

异域留商哻，石人见汉仪。空城招旧帝，青草惜娥眉。

骚续屈平怨，赋添宋玉悲。唱酬浑不厌，来往各忘疲。

酒奈无赀畜，节应到秃持。杂心勿与人，拙目尽教嗤。

此日亦常事，万年定渴思。好将藏洞壑，何必勒钟彝。

取义戒伤激，怀刑嫌近痴。果能了性命，更莫问安危。

凤鸟徒鸣舜，龙图只授羲。滔滔者皆是，蹙蹙若奚为。

世事讵难识，帝心可微窥。浮云无终蔽，皎月岂长亏。

盈则覆之兆，祸兮福所基。举头语诸子，毋自苦嗟咨。

作者简介：释函可（1611-1659），字祖心，号剩人，俗姓韩，名宗騋，广东博罗人。他是明代最后一位礼部尚书韩日缵的长子。明清之际著名诗僧。